Meddelelse om indledning af en fornyet undersøgelse af antidumpingforanstaltningerne vedrørende importen af koks i stykker med en diameter på over 80 mm med oprindelse i Folkerepublikken Kina

(2002/C 308/02)

Kommissionen har modtaget en anmodning om genoptagelse af en undersøgelse i henhold til artikel 11, stk. 3, i Kommissionens beslutning nr. 2277/96/EKSF(1), der ifølge artikel 1, stk. 3, i Rådets forordning (EF) nr. 963/2002(2) vil blive behandlet i henhold til artikel 11, stk. 3, i Rådets forordning (EF) nr. 384/96(3) ("grundforordningen").

1. Anmodning om en fornyet undersøgelse

Anmodningen blev indgivet af Eucoke-EEIG (i det følgende benævnt "ansøgeren") på vegne af producenter, der tegner sig for en betydelig del af den samlede produktion af koks i stykker med en diameter på over 80 mm i Fællesskabet.

2. Vare

Det produkt, for hvilket undersøgelsen genoptages, er koks i stykker større end 80 mm i maksimal diameter med oprindelse i Folkerepublikken Kina (i det følgende benævnt "den pågældende vare"), som i øjeblikket tariferes under KN-kode ex 2704 00 19. Denne KN-kode angives kun til orientering.

Som nævnt i betragtning 6 og 7 i Kommissionens beslutning nr. 2730/2000/EKSF(4) om indførelse af en endelig antidumpingtold på importen af koks i stykker med en diameter på over 80 mm med oprindelse i Folkerepublikken Kina er den pågældende vare et forbrændingsmiddel, der benyttes i kupolovne til fremstilling af smedejern og stenuld eller smeltning af zink og bly, og er ligeledes almindelig kendt som "støberikoks". Den er anvendelig i kupolovne på grund af dens forbrændingsvarme og indre styrke, der gør den mere resistent.

3. Gældende foranstaltninger

De i øjeblikket gældende foranstaltninger er en endelig antidumpingtold, der blev indført ved beslutning nr. 2730/2000/EKSF.

4. Begrundelse for den fornyede undersøgelse

Ansøgeren hævder, at der fortsat og endda i stigende grad finder dumping sted af det pågældende produkt fra Kina. I henhold til artikel 2, stk. 7, i grundforordningen fastsatte ansøgeren den normale værdi for Kina på grundlag af prisen i et land med markedsøkonomi, som er nævnt i punkt 5.1. d) i denne meddelelse. Påstanden om dumping er baseret på en sammenligning af den i foregående punktum nævnte normale værdi med eksportpriserne på den pågældende vare ved salg til Fællesskabet.

På dette grundlag er den beregnede dumpingmargen betydelig.

Desuden hævder ansøgeren, at de gældende foranstaltninger ikke mere er tilstrækkelige til at modvirke dumpingens skadelige virkninger.

Ansøgeren har fremlagt bevis for, at importen af den pågældende vare fra Folkerepublikken Kina er steget generelt, både i absolutte tal og som markedsandel, og at priserne er lavere end EF-erhvervsgrenens priser.

Det hævdes ligeledes, at mængderne af og priserne på den pågældende importerede vare fortsat har haft bl.a. negative virkninger på EF-erhvervsgrenens prisniveau, hvad der har ført til betydelige negative følger for den finansielle og beskæftigelsesmæssige situation i EF-erhvervsgrenen.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at indlede en fornyet undersøgelse, og den indleder derfor en sådan undersøgelse i henhold til artikel 11, stk. 3, i grundforordningen.

5.1. Procedure for fastsættelse af sandsynligheden for dumping og skade

Undersøgelsen vil fastslå, om det er sandsynligt, at der fortsat eller igen vil ske dumping og blive forvoldt skade, samt om der er behov for at opretholde, fjerne eller ændre de eksisterende foranstaltninger.

a) Stikprøver

I betragtning af det kendte antal parter, der er involveret i denne procedure, kan Kommissionen beslutte at anvende stikprøver i overensstemmelse med artikel 17 i grundforordningen.

i) Stikprøver vedrørende eksportører og producenter i Folkerepublikken Kina

For at gøre det muligt for Kommissionen at afgøre, om det er nødvendigt at anvende stikprøver, og i bekræftende fald udtage en stikprøve, anmodes alle eksportører/producenter eller repræsentanter, som handler på disses vegne, om at give sig til kende over for Kommissionen og indgive følgende oplysninger om deres selskab eller selskaber inden for den frist, der er fastsat i punkt 6. b) i) i denne meddelelse:

- navn, adresse, e-post-adresse, telefon- og fax- og/eller telexnummer samt kontaktperson

- omsætningen i lokal valuta og den mængde (i tons) af den pågældende vare, der solgtes med henblik på eksport til Fællesskabet i perioden fra 1. oktober 2001 til 30. september 2002

- om selskabet har til hensigt at fremsætte krav om en individuel margen eller markedsøkonomisk status (individuelle margener og markedsøkonomisk status kan kun kræves af producenter)

- når der er tale om selskaber, der kræver en individuel margen eller markedsøkonomisk status:

- selskabets retlige form (f.eks. joint venture, udelukkende udenlandsk ejet, statsejet, kollektivt ejet, aktieselskab osv.)

- hvis det er relevant, en liste over aktionærer, der ejer over 5 % af selskabets aktier eller værdi, i perioden fra 1. oktober 2001 til 30. september 2002, og

- aktionærernes status, dvs. om der er tale om en privatperson eller et selskab (kinesisk eller anden nationalitet), og om der er tale om privat ejendom, statens ejendom eller regionale myndigheders ejendom

- når der er tale om selskaber, der kræver markedsøkonomisk status:

- omsætningen i lokal valuta og den mængde (i tons) af den pågældende vare, der solgtes på hjemmemarkedet i perioden fra 1. oktober 2001 til 30. september 2002

- selskabets råstofleverandørers retlige status, ejerskabsforhold og aktionærer

- selskabets nøjagtige aktiviteter med hensyn til produktionen af den pågældende vare

- navne på alle forretningsmæssigt forbundne selskaber(5), som er involveret i produktionen og/eller salget (på eksport- og/eller hjemmemarkedet) af den pågældende vare, samt disse selskabers nøjagtige aktiviteter,

- alle andre relevante oplysninger, der kan være Kommissionen til hjælp ved udvælgelsen af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Kommissionen vil desuden kontakte myndighederne i eksportlandet og alle kendte sammenslutninger af eksportører/producenter for at indhente de oplysninger, som den anser for nødvendige for at udvælge stikprøven af eksportører/producenter.

ii) Stikprøver vedrørende importører

For at gøre det muligt for Kommissionen at afgøre, om det er nødvendigt at anvende stikprøver, og i bekræftende fald udtage en stikprøve, anmodes alle importører eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6. b) i) i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- selskabets samlede omsætning i euro i perioden fra 1. oktober 2001 til 30. september 2002

- det samlede antal ansatte

- selskabets nøjagtige aktiviteter med hensyn til den pågældende vare

- mængden i tons og værdien i euro af importen til og videresalget på EF-markedet af den pågældende vare med oprindelse i Folkerepublikken Kina i perioden fra den 1. oktober 2001 til den 30. september 2002

- navne på alle forretningsmæssigt forbundne selskaber(6), som er involveret i produktionen og/eller salget af den pågældende vare, samt disse selskabers nøjagtige aktiviteter

- alle andre relevante oplysninger, der kan være Kommissionen til hjælp ved udvælgelsen af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige for at udvælge stikprøven af importører, vil Kommissionen desuden kontakte alle kendte importørsammenslutninger.

iii) Endelig udvælgelse af stikprøverne

Alle interesserede parter, der ønsker at afgive relevante oplysninger vedrørende udvælgelsen af stikprøven, skal gøre dette inden for den frist, der er fastsat i denne meddelelses punkt 6. b) ii).

Kommissionen har til hensigt at foretage den endelige udvælgelse af stikprøver, når den har hørt de parter, der har givet udtryk for, at de er rede til at indgå i stikprøven.

Selskaber, som indgår i stikprøverne, skal besvare et spørgeskema inden for den frist, der er fastsat i punkt 6. b) iii) i denne meddelelse, og udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger, jf. artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som den anser for nødvendige i forbindelse med sin undersøgelse, vil Kommissionen sende spørgeskemaer til EF-erhvervsgrenen og til alle producentsammenslutninger i EF, til de eksportører og producenter i Folkerepublikken Kina, som indgår i stikprøven, til alle eksportør-/producentsammenslutninger, til de importører, der indgår i stikprøven, til alle importørsammenslutninger, som er nævnt i anmodningen, eller som samarbejdede i forbindelse med den undersøgelse, der førte til de foranstaltninger, som er genstand for denne fornyede undersøgelse, samt til myndighederne i det pågældende eksportland.

Under alle omstændigheder bør alle parter straks kontakte Kommissionen pr. fax for at finde ud af, om de er anført i anmodningen, og om nødvendigt anmode om et spørgeskema inden for den frist, der er fastsat i punkt 6. a) i), da fristen i denne meddelelses punkt 6. a) ii) gælder for alle interesserede parter.

Eksportører/producenter i Folkerepublikken Kina, som fremsætter krav om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal indgive et udfyldt spørgeskema inden for den frist, der er fastsat i punkt 6. a) ii) i denne meddelelse. De skal derfor anmode om et spørgeskema inden for den frist, der er fastsat i punkt 6. a) i) i denne meddelelse. Sådanne parter bør imidlertid være opmærksomme på, at Kommissionen i tilfælde af, at der anvendes stikprøver af eksportører/producenter, alligevel kan beslutte ikke at beregne en individuel margen for dem, hvis antallet af eksportører/producenter er så stort, at en individuel behandling vil være urimelig byrdefuld og hindre, at undersøgelsen afsluttes rettidigt.

c) Indhentning af oplysninger og afholdelse af høringer

Alle interesserede parter opfordres hermed til at tilkendegive deres synspunkter, fremsende eventuelle supplerende oplysninger til spørgeskemabesvarelserne og fremlægge dokumentation herfor. Oplysninger og dokumentation skal være Kommissionen i hænde inden for den frist, der er fastsat i denne meddelelses punkt 6. a) ii).

Kommissionen kan desuden høre interesserede parter, forudsat at de indgiver en anmodning, hvoraf det fremgår, at der er særlige årsager til, at de bør høres. Denne anmodning skal indsendes inden for den frist, der er fastsat i punkt 6. a) iii) i denne meddelelse.

d) Udvælgelse af land med markedsøkonomi

I de tidligere undersøgelser er Amerikas Forenede Stater blevet benyttet som et egnet land med markedsøkonomi med henblik på at fastsætte den normale værdi for Folkerepublikken Kina. Kommissionen påtænker igen at anvende Amerikas Forenede Stater til dette formål. Interesserede parter opfordres til at fremsætte bemærkninger om rimeligheden af dette valg inden for den særlige frist, der er fastsat i denne meddelelses punkt 6. c).

e) Markedsøkonomisk status

For de eksportører/producenter i Folkerepublikken Kina, som hævder og fremlægger tilstrækkeligt bevis for, at de arbejder på markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i henhold til artikel 2, stk. 7, litra b), i grundforordningen. Eksportører/producenter, som agter at fremsætte behørigt begrundede krav, skal gøre dette inden for den særlige frist, der er fastsat i punkt 6. d) i denne meddelelse. Kommissionen vil sende de relevante formularer til alle eksportører/producenter i Folkerepublikken Kina, som enten er inddraget i stikprøven eller har anmodet om en individuel margen, samt til myndighederne i Folkerepublikken Kina.

5.2. Procedure for vurdering af Fællesskabets interesser

I overensstemmelse med artikel 21 i grundforordningen vil der, hvis sandsynligheden for fortsat dumping og skade bekræftes, blive truffet en afgørelse om, hvorvidt det vil være i Fællesskabets interesse at træffe antidumpingforanstaltninger. EF-erhvervsgrenen, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og stille oplysninger til rådighed for Kommissionen inden for den generelle frist, der er fastsat i denne meddelelses punkt 6. a) ii), hvis de dokumenterer, at der er en objektiv forbindelse mellem deres aktiviteter og den pågældende vare. Parter, der har handlet som angivet i foregående punktum, kan anmode om at blive hørt inden for den frist, der er fastsat i punkt 6. a) iii) i denne meddelelse, og skal angive de særlige grunde til, at de bør høres. Det skal bemærkes, at der kun tages hensyn til oplysninger indgivet i henhold til artikel 21, hvis oplysningerne er behørigt dokumenterede ved indgivelsen heraf.

6. Frister

a) Generel frist

i) For anmodning om spørgeskema eller formularer til fremsættelse af krav

Alle interesserede parter, som ikke samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, bør anmode om spørgeskema eller formularer til fremsættelse af krav så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For at give sig til kende og indgive spørgeskemabesvarelser og andre oplysninger

Alle interesserede parter skal, hvis der skal tages hensyn til deres redegørelser i undersøgelsen, give sig til kende over for Kommissionen, fremsætte deres synspunkter og indgive spørgeskemabesvarelser eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

Selskaber, der er udvalgt til at indgå i en stikprøve, skal indgive spørgeskemabesvarelserne inden for den frist, der er fastsat i punkt 6. b) iii) i denne meddelelse.

iii) Høringer

Interesserede parter kan også anmode om at blive hørt af Kommissionen inden for samme frist på 40 dage.

b) Særlig frist vedrørende udtagning af stikprøver

i) Alle oplysninger, der er omhandlet i punkt 5.1 a) i) og 5.1 a) ii), skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at konsultere berørte parter, som har givet udtryk for villighed til at indgå i en stikprøve, om den endelige udvælgelse af denne inden for 21 dage fra offentliggørelsen af denne meddelelse i De Europæiske Fællesskabers Tidende.

ii) Alle andre oplysninger, som er relevante i forbindelse med udvælgelsen af stikprøverne, og som er omhandlet i punkt 5.1 a) iii), skal være Kommissionen i hænde senest 21 dage efter offentliggørelsen af denne meddelelse i De Europæiske Fællesskabers Tidende.

iii) Spørgeskemabesvarelser fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

c) Særlig frist for valg af land med markedsøkonomi

Parter i undersøgelsen kan fremsætte bemærkninger til valget af Amerikas Forenede Stater, der som nævnt i denne meddelelses punkt 5.1. d) påtænkes anvendt som land med markedsøkonomi med henblik på fastsættelsen af den normale værdi for Folkerepublikken Kina. Disse bemærkninger skal være Kommissionen i hænde senest ti dage efter offentliggørelsen af denne meddelelse i De Europæiske Fællesskabers Tidende.

d) Særlig frist for indgivelse af krav om markedsøkonomisk status

Behørigt begrundede krav om markedsøkonomisk status som omhandlet i punkt 5.1. e) i denne meddelelse skal være Kommissionen i hænde senest 21 dage fra datoen for udvælgelsen af en stikprøve eller som fastsat af Kommissionen.

7. Skriftlige redegørelser, spørgeskemabesvarelser og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-post-adresse, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B

J-79 05/16 B - 1049 Bruxelles Fax (32-2) 295 65 05 Telex COMEU B 21877.

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 308 af 29.11.1996, s. 11, senest ændret ved beslutning nr. 435/2001/EKSF (EFT L 63 af 3.3.2001, s. 14).

(2) EFT L 149 af 7.6.2002, s. 3, ændret ved forordning (EF) nr. 1310/2002 (EFT L 192 af 20.7.2002, s. 9).

(3) EFT L 56 af 6.3.1996, s. 1, senest ændret ved forordning (EF) nr. 1972/2002 (EFT L 305 af 7.11.2002, s. 1).

(4) EFT L 316 af 15.12.2000, s. 30.

(5) Udtrykket "forretningsmæssigt forbundne selskaber" er defineret i artikel 143, stk. 1, i Kommissionens forordning (EØF) nr. 2454/93 om gennemførelsesbestemmelser til EF's toldkodeks (EFT L 253 af 11.10.1993, s. 1).

(6) Udtrykket "forretningsmæssigt forbundne selskaber" er defineret i artikel 143, stk. 1, i Kommissionens forordning (EØF) nr. 2454/93 om gennemførelsesbestemmelser til EF's toldkodeks (EFT L 253 af 11.10.1993, s. 1).